**APSTIPRINĀTS**
ar Latvijas Profesionālās uzkopšanas un

apsaimniekošanas asociācijas valdes lēmumu nr.1
2023. gada 9. jūnijā, Rīgā

**NOLIKUMS**
**par biedrības “Latvijas Profesionālās uzkopšanas un apsaimniekošanas asociācija” biedru vai asociēto biedru kandidātu iesniedzamajiem dokumentiem, uzņemšanas kritērijiem, pieteikuma, iestāšanās maksu un biedru naudu**

**1. Vispārīgie noteikumi**

1.1. Biedrības statuss, mērķi, darbības termiņš, biedru iestāšanās, izstāšanās un izslēgšanas pamata nosacījumi un kārtība, biedru tiesības un pienākumi, biedru sapulces sasaukšanas un lēmumu pieņemšanas kārtība, izpildinstitūcija, izpilddirektora iecelšana un pienākumi, revidenta ievēlēšanas kārtība un pienākumi, asociācijas līdzekļu avoti ir noteikti biedrības statūtos.

1.2. Saskaņā ar statūtiem, jauns biedrs pēc izvēles var tikt uzņemts asociētā biedra vai biedra statusā. Asociētā biedra statusā biedrs var būt līdz 1 gadam.

**2. Biedra kandidāta iesniedzamie dokumenti un uzņemšanas kritēriji**

2.1. Lai iestātos biedrībā, biedra vai asociētā biedra statusa kandidāts iesniedz biedrības valdei šādus dokumentus, kurus paraksta ar drošu elektronisko parakstu:

-aizpildītu „Pieteikumu biedra uzņemšanai” saskaņā ar Nolikuma pielikumā Nr.1 pievienoto formu;

-aizpildītu „Biedra anketu” saskaņā ar Nolikuma pielikumā Nr. 2 pievienoto formu;

-citus dokumentus pēc pretendenta ieskatiem, kas apliecina tā atbilstību biedra kandidātu uzņemšanas kritērijiem.

2.2. Asociācijas biedra vai asociētā biedra statusa kandidātu uzņemšanas kritēriji:

- kandidāts ir darba devējs, ražotājs, piegādātājs, pētniecības iestāde vai profesionālis apsaimniekošanas un/vai profesionālās uzkopšanas jomā;

- kandidāts atbilst LPUAA Ētikas kodeksā noteiktajām prasībām;

- kandidāts ir ieinteresēts un apliecinājis gatavību aktīvi veicināt biedrības mērķu sasniegšanu, līdzdarbojoties biedrības darbā;

- kandidāta, kura pamatdarbības joma ir uzkopšanas un apsaimniekošanas pakalpojumu sniegšana, samaksātais iedzīvotāju ienākuma nodoklis un valsts sociālās apdrošināšanas izmaksas pēdējā noslēgtajā finanšu gadā uz vienu apgrozījuma eiro nav zemāki par EUR 0,12.

3. Pieteikuma, iestāšanās maksas un biedra naudas apjoms un maksāšanas kārtība

3.1. pieteikuma maksas apjoms ir 100.00 EUR. Pieteikuma maksu biedra vai asociētā biedra statusa kandidāts samaksā saskaņā ar LPUAA izrakstītu rēķinu. Pieteikumi netiek izskatīti, kamēr nav veikta pieteikuma naudas rēķina apmaksa.

3.2. iestāšanās maksas apjoms ir 100.00 EUR. Iestāšanās maksu biedrs vai asociētais biedrs samaksā saskaņā ar LPUAA izrakstītu rēķinu pēc uzņemšanas biedrībā, 7 darba dienu laikā no rēķina saņemšanas brīža.

3.3. asociētajiem biedriem biedru naudas apjoms gadā ir 300 EUR.

3.4. biedriem, kuru pamatdarbības joma ir uzkopšanas un apsaimniekošanas nozarē, biedru naudas apjoms gadā tiek noteikts saskaņā ar nodarbināto skaitu:

3.4.1. ja nodarbināti ir vairāk kā 200, tad biedru nauda maksājama 1707.44 EUR apmērā gadā;

3.4.2. ja nodarbināto ir no 100 līdz 200, tad biedru nauda maksājama 1138.32 EUR apmērā gadā;

3.4.3. ja nodarbināto ir līdz 100, tad biedru nauda maksājama 682.96 EUR apmērā gadā;

3.5. biedriem, kuri uzkopšanas un apsaimniekošanas jomā nodarbojas galvenokārt ar materiālu, inventāra un aprīkojuma tirdzniecību, biedru naudas apjoms ir 450 EUR gadā.

3.6. Biedru naudas aprēķinam tiek izmantots biedra vidējais darbinieku skaits iepriekšējā kalendārajā gadā atbilstoši VID publiskotajiem datiem par komersantu darbinieku skaitu un samaksātajiem nodokļiem. Dati par biedru darbinieku skaitu iepriekšējā kalendārajā gadā tiek apkopoti līdz katra gada 31. martam. Sākot ar gada II ceturksni biedru naudas summa tiek fiksēta uz 1 gadu, atbilstoši biedra darbinieku vidējam skaitam iepriekšējā kalendārajā gadā un Nolikuma 3.4. punktā noteiktajam.

3.7. biedru naudas apmaksa jāveic 1 reizi ceturksnī, 25% apmērā no noteiktās gada biedru naudas maksas saskaņā ar biedrības piestādītu rēķinu. Apmaksa veicama 7 darba dienu laikā no rēķina saņemšanas brīža.

3.8. Nolikuma nosacījumi tiek piemēroti sākot ar 2023. gada III ceturksni.